SVFK

Udstilling Foyer: Maya Peitersen
2024-10-25 15:00 - 2024-11-19 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Æstetisk mareridt
25. oktober – 19. november 2024
Maya Peitersens udstilling Æstetisk Mareridt reflekterer bredden i hendes kunstneriske praksis, der spænder over skulptur, performance, installation, video og tekst. Værkerne bevæger sig imellem det flygtige og det stationære – som enkeltstående værker og infiltreret i hinanden, hvor de igen skaber nye betydninger. ”Virkeligheden” repræsenteres i forskellige lag og bliver til flere virkeligheder – den kollektivt vedtagne virkelighed og de mere diffuse virkeligheder som dag- og natdrømme.
Æstetisk Mareridt leder tankerne hen på det surreelle, idet den giver adgang til flere virkeligheder og et indblik i at befinde sig i flere virkeligheder på samme tid. Ved at tilføje en ny flygtighed gennem det performative, genereres der en ny drømmetilstand i værket.
-”Jeg bruger ofte mine drømme og spirituelle oplevelser direkte i mine værker. Skulpturen, Æstetisk Mareridt, er en kunstnerisk bearbejdning af en uhyggelig drøm, jeg har haft om min datter og mit barndomshjem. Det var så skræmmende, at jeg først ikke turde fortælle det til nogen af frygt for, at det skulle blive mere virkeligt, hvis jeg satte ord på det. At skabe det i tunge materialer som træ, jord og voks har gjort det mere håndgribeligt, og transformerer mareridtet til noget uden for mig selv.”
Performancen Skifting* foregår i og omkring Æstetisk Mareridt d. 25. oktober og 19. november, begge dage kl. 15.30.
Fernisering: 25. oktober 2024 kl. 15.00 – 17.00 i Foyer, Strandgade 27B, 1401 København K.
Realiseret med støtte fra Statens Kunstfond og Christianshavns Lokaludvalg
–
Maya Peitersen er uddannet fra Det Kgl. Danske Kunstakademis Arkitektskole i 2004. Hun arbejder med installationer, performances, tegning, præg, tekst og skaber værker til museer, udstillingssteder og det offentlige rum. Generelt i sin praksis udforsker hun menneskesindets afkroge igennem psykiske tilstande og forskellige virkelighedsopfattelser, som sættes op mod samfundets strukturer og normer. Derigennem undersøger og bearbejder hun begreber som diagnosticering, karakterisering, privatsfærer, fællesskaber og ensomhed.
